钦定古今图书集成/历象汇编/历法典/第075卷 > 陈其愫经济文辑 > 丘濬论历象
## 钦定古今图书集成/历象汇编/历法典/第075卷 > 陈其愫经济文辑 > 丘濬论历象

臣按：洪武中，刻漏博士元统言，“一代之兴，必有一代
之历，随时修改，以合天道。”我朝承运以来，历虽以《大
统》为名，而积分犹授时之数，《授时历》法以元至元辛
己为历元，至今洪武甲子积一百四年，以历法推之，
得三亿七千六百一十九万九千七百七十五分。《经》
云：“大约七十五年而差一度，每岁差十分五十秒。辛
己至今年远数盈，渐差天度，拟合修改。今年洪武甲
子岁前冬至，为《大统历》元。”推演得《授时历》辛己闰准
分二十万二千五十分，《洪武》甲子闰准分一十八万
二千七十分一十八秒，《授时历》气准分五十五万六
百分，《洪武》甲子气准分五十五万三百七十五分。《授
时历》辛己转准分一十三万二百五分，洪武甲子转
准分二十万九千六百九十分。《授时历》辛己交准分
二十六万三百八十分，《洪武甲子》交准分一十一万
五千一百五分八秒。当元统上言时，岁在甲子也。己
云“年远数盈，渐差天度。”矧今又历一甲子而过其半，
其年愈远，其数愈多，其所差者当益甚也。臣愚以为
历者，国家之大事，所“以膺在躬之数，承上天之托，以
敬天道，以授人时”者，端有在于此。臣请诏求天下通
星历之学如郭守敬者，以任考验之责；明天人之理
如许衡者，以任讲究之方。失今不为，后愈差舛。伏惟
圣明留神听察。